14.07.2022

**Δελτίο Τύπου**

**Ερώτηση Μίλτου Χρυσομάλλη και 10 βουλευτών της ΝΔ για αναγνώριση πλασματικής πενταετίας και καταβολή επιδόματος στους Πυροσβέστες Πενταετούς Υπηρεσίας**

Ερώτηση για την ίση μεταχείριση των πυροσβεστών πενταετούς υποχρέωσης με τους μόνιμους πυροσβέστες, αναφορικά με συνταξιοδοτικά και μισθολογικά ζητήματα, κατέθεσε ο βουλευτής Μεσσηνίας της ΝΔ Μίλτος Χρυσομάλλης και άλλοι 10 βουλευτές της ΝΔ προς τους Υπουργούς Εργασίας και Κοινωνικών Υποθέσεων και Κλιματικής Κρίσης και Πολιτικής Προστασίας.

Ο Μίλτος Χρυσομάλλης και οι βουλευτές της ΝΔ ζητούν από τους αρμόδιους Υπουργούς να αναγνωριστεί και για τους πυροσβέστες πενταετούς υποχρέωσης η πλασματική μάχιμη πενταετία, όπως ισχύει με τις τρέχουσες νομοθετικές προβλέψεις για τα μόνιμα στελέχη του Πυροσβεστικούς Σώματος. Επί του παρόντος, η αναγνώριση της πλασματικής πενταετίας δεν έχει διευκρινιστεί αν ισχύει για τους πενταετείς, όπως επίσης και σε ποιο ασφαλιστικό καθεστώς θα υπαχθούν, με ορατό κίνδυνο να χαθεί αυτός ο χρόνος ως συντάξιμος. Η αναγνώριση θα τους δώσει τη δυνατότητα να θεμελιώσουν δικαίωμα συνταξιοδότησης στα 62 έτη αντί για τα 67 που ισχύει τώρα, κάτι που τα μόνιμα στελέχη του Π.Σ. αποκτούν στα 60 έτη ή στα 40 χρόνια υπηρεσίας.

Επιπλέον, με την Ερώτησή τους ο Μίλτος Χρυσομάλλης και οι 10 βουλευτές της ΝΔ ζητούν να καταβάλλεται το επίδομα των 300€ και στους πυροσβέστες πενταετούς υποχρέωσης που θα τεθούν σε καθεστώς υπηρεσίας γραφείου, λόγω τραυματισμού κατά την εκτέλεση υπηρεσίας. Το επίδομα αυτό καταβάλλεται από το 2011 στο μόνιμο προσωπικό του Π.Σ. που μετατέθηκε σε υπηρεσία γραφείου, λόγω τραυματισμού κατά την εκτέλεση διατεταγμένης υπηρεσίας αλλά και για όσο χρόνο απέχει από τα καθήκοντα του εξαιτίας αυτού. Δυστυχώς μέχρι και σήμερα οι πυροσβέστες πενταετούς υποχρέωσης δεν λαμβάνουν την μέριμνα αυτή.

«*Οι 2.500 πυροσβέστες πενταετούς υποχρέωσης μάχονται καθημερινά μαζί με το μόνιμο προσωπικό του Πυροσβεστικού Σώματος, αλλά και τους εποχικούς πυροσβέστες, για την προστασία των δασών μας και της περιουσίας των συμπολιτών μας και θέτουν τους εαυτούς τους στον ίδιο κίνδυνο με την ίδια αυτοθυσία. Οφείλει λοιπόν η Πολιτεία να τους παρέχει τα ίδια προνόμια που επιφυλάσσει στα μόνιμα στελέχη του Π.Σ., ειδικά όσον αφορά την αναγνώριση της λεγόμενης μάχιμης πενταετίας για τη συνταξιοδότησή τους και βέβαια τη χορήγηση του ανάλογου επιδόματος σε όσους τραυματιστούν σε διατεταγμένη υπηρεσία και απέχουν από τα καθήκοντά τους. Είναι το ελάχιστο που οφείλουμε σε κάνουμε για τους ανθρώπους που αψηφούν τον κίνδυνο για να διαφυλάξουν εμάς, τις περιουσίες μας και τον φυσικό πλούτο της χώρας μας. Γι’ αυτόν τον λόγο καταφεύγουμε στους αρμόδιους Υπουργούς μέσω του Κοινοβουλευτικού Ελέγχου, ζητώντας την από την Πολιτεία να επιδιορθώσει άμεσα την κατάσταση, αναγνωρίζοντας έμπρακτα την προσφορά των πυροσβεστών πενταετούς υποχρέωσης*», δήλωσε ο Μίλτος Χρυσομάλλης.